Statsminister Helle Thorning-Schmidt (S) føler sig tilsyneladende sikker på ikke at være blandt de 35 unavngivne topledere, som den amerikanske efterretningstjeneste NSA har aflyttet.

Hun har afvist at deltage i en fransk-tysk dialog med amerikanerne om aflytning af europæiske lande.

Danmark står i en helt anden situation, lyder statsministerens forklaring på afvisningen.

Hvilken “anden situation” Danmark befinder sig i står temmelig uklart, eftersom justitsminister Morten Bødskov (S) har afvist, at lade Datatilsynet efterforske, hvorvidt NSA har bedrevet aflytning og opsnapning af datakommunikation i Danmark.

Regeringen bør tage bekymring alvorligt

Venstre og Enhedslisten vil nu tvinge justistsministeren til en undersøgelse, men ellers er der stille i andedammen, mens resten af EU står på den anden ende i raseri over amerikansk spionage, som via whistlebloweren Edward Snowdens læk af NSA dokumenter har skabt store overskrifter siden i sommer.

Det nærmer sig arrogance, at statsministeren afviser en dansk undersøgelse af den spionsag, der i snart et halvt år har hærget alle nyhedsmedier og gjort regeringer verden over rasende på deres allierede USA.

Denne uges NSA-sager

Lad os blot repetere reportagerne fra den forgangne uge.

NSA har registreret mere end 70 millioner telefonopkald og sms'er i Frankrig fra december 2012 til januar i år. Og det handler ikke kun om formodede terrorister.

Amerikanerne har også holdt øje med højtplacerede personer i fransk politik og erhvervsliv. Det har avisen Le Monde beskrevet.

Den tyske kansler Angela Merkel er ifølge magasinet Der Spiegel også blevet aflyttet af NSA. Det fik hende til prompte at ringe til den amerikanske præsident Barack Obama med budskabet - “man spionerer ikke mod sine venner og allierede”. Slet ikke når ens soldater er døde på slagmarken i Afghanistan sammen.

På et pressemøde torsdag sagde en talsmand for Det Hvide Hus, at man ikke nu aflytter kanslerens telefon og ikke vil aflytte den fremover, men talsmanden kunne ikke oplyse, om man tidligere har aflyttet Merkels telefon. De lækkede dokumenter stammer fra 2006, da George Bush jr. stadig var præsident.

Den britiske avis the Guardian kunne bære brænde til bålet med en historie om, at det nævnte dokument fortæller, at hele 35 topledere verden over er blevet aflyttet af NSA, som har modtaget 200 telefonnumre til de 35 ledere fra en kilde i et unavngivet regeringskontor.

Tyskland og Frankrig forlanger anti-spion aftale

Tysklands forbundskansler, Angela Merkel, og Frankrigs præsident, François Hollande, vil derfor på EU's vegne lave en aftale med USA, som skal forbyde, at landene spionerer mod hinanden.

Kansler Merkels fortid ligger i Østtyskland. Hun er vokset op med et omfattende overvågningssystem, hvilket måske forklarer, hvorfor hun tager dette mere alvorligt end den danske statsminister. Kansleren ved, hvad er er på spil, fordi hun har prøvet det før.

Kansler Merkel mener i modsætning til Helle Thorning-Schmidt, at en aftale om ikke at spionere på hinanden er nødvendig, fordi tilliden til USA er brudt. Den skal genopbygges, og det kan den kun blive ved at lave en aftale, som begge parter forpligter sig til at holde.

Selv om det er Tyskland og Frankrig, som tager initiativet til at gå i kødet på USA, kan andre lande tilslutte sig.

Men Danmark ikke vil deltage i aftalen. Det sagde statsminister Helle Thorning-Schmidt på et pressemøde i Bruxelles fredag.

Regeringen svigter danske virksomheder

Herhjemme var Dansk Industri i onsdags ude og tale om en forbindelse mellem industrispionage og NSA, men allerede samme dag dementerede DI igen udtalelserne - angiveligt fordi arbejdsgiverorganisationen ingen beviser har for påstandene.

Men DI's bekymring er legitim og bør tages alvorligt af vores politikere.

DI har siden sagen om det omfattende overvågningsnetværk Echelon i 1999 kraftigt opfordret sine medlemmer til at beskytte sig mod industrispionage og hackere.

Bekymringen har dog ikke gået på USA men på hackere fra Kina og Rusland.

Men lige nu handler det om NSA, og der har været graverende sager i Frankrig og Tyskland.

Alligevel mener statsminister Helle Thorning-Schmidt og justitsminister Morten Bødskov altså ikke, at vi skal undersøge om danske ministre, borgere eller virksomheder har været genstand for NSA-overvågning eller aflytning.

Det skaber ikke tryghed for hverken borgere eller virksomheder, at Helle Thorning-Schmidt hermed fastholder sin arrogante bemærkning om, at vi på længere sigt vil være glade for den amerikanske overvågning.